# Lõuna-Eesti kogukonnaprogramm

Taotlemistingimused

Lõuna-Eesti kogukonnaprogramm kuulub Euroopa kultuuripealinn [Tartu 2024](https://tartu2024.ee/ellujaamise-kunstid) ametlikku põhiprogrammi ja selle tegevusi koordineerivad Lõuna-Eesti LEADER tegevusgrupid.

# PROGRAMMI EESMÄRGID

Kogukonnasündmuste programmi üldeesmärk on kogukondade poolt läbiviidavate sündmuste abil tutvustada **Lõuna-Eesti kultuuripärandit ja loodust**, kutsudes osalema külastajaid nii Eestist kui Euroopast. Planeeritavaks sündmuseks võib olla festival, kontsert, konverents, matk, teatrietendus, õpituba, näitus, talgupäev, inspireeriv loeng jne. Samuti võib üks sündmus koosneda mitmest erinevast alasündmusest.

Alaeesmärgid:

1. Lõuna-Eesti 16 omavalitsuses on kokku toimunud kuni 24 kogukondade initsiatiivil korraldatud sündmust, mille külastajate arv kokku ulatub vähemalt 25 000 inimeseni.
2. Külastajate Lõuna-Eestis viibitud päevade keskmine arv on tõusnud aastaks 2025 võrreldes 2019. a seisuga 25%.
3. On loodud uued kvaliteetsed sündmused, tooted ja teenused, mis peavad silmas võimalust kogeda kohalikku kultuuri süvitsi ja toetavad nö aeglase turismi trendi. Igas LEADER piirkonnas on kvaliteetsete kohaliku kultuuri süvitsi kogemist pakkuvate teenusepakkujate arv aastaks 2025 kasvanud 50%.
4. Piirkonna ettevõtlusaktiivsus on suurenenud läbi noorte osaluse. Vähemalt 20-l kogukonnaprogrammi sündmusel on osalenud noored/õpilasfirmad oma toodete ja teenuste pakkumisega.
5. Kogukonnaprogrammi 12-l sündmusel on rahvusvaheline partnerlus.
6. Kogukonnad on läbinud tugiprogrammi, mille tulemusel on valminud kogukonnaprogrammi sündmused.
7. Sündmuste ja teenuste kavandamisel, läbiviimisel ja pakkumisel on lähtutud rohelisest mõtteviisist. Kõik korraldatavad sündmused on koostanud ja ellu viinud oma roheplaani.
8. Vähemalt 12 sündmust on toimunud koostöös teiste Tartu 2024 sündmustega/projektidega.
9. Sündmuste korraldamisel on Lõuna-Eesti kogukonnad teinud omavahel koostööd, koostöösse on olnud kaasatud vähemalt 2 kogukonda iga sündmuse korral.
10. Sündmust korraldavate kogukondade eneseteadlikkus, sidusus ja võimekus on suurenenud.

# TAOTLEJA

Taotlema on oodatud mittetulundusühingud, sihtasutused ja kohalikud omavalitsused Tartu vallas.

AJAKAVA

|  |  |
| --- | --- |
| Kuni 31. märts 2023 | Taotluse esitamine |
| Aprill 2023 | Sündmuse valik |
| Alates mai 2023 | Valitud sündmuste ettevalmistus, tugiprogramm |
| Aprill 2023 – detsember 2024 | Kogukonnasündmuste elluviimine |

# RAHASTAMINE ja TOETATAVAD KULUD

Toetust sündmuse läbiviimiseks annab Tartumaa Arendusselts LEADER meetmest ning SA Tartu 2024 toetusest. Tartumaa Arendusselts sõlmib lepingu toetust saava sündmuse korraldajaga.

Toetatakse sündmuste ettevalmistamise ja korraldamisega seotud otseseid kulusid, nt tehnika, varustuse, ruumide ja maa-ala rendiga seotud kulud, korraldusteenuse ja esinejate tasud, turvateenuse, meditsiiniabi, parkimisteenuse ja erivajadustega inimestele ligipääsetavuse tagamise kulud, keskkonnahoidliku sündmuse korraldamiseks tehtavad kulud, sündmuse turunduskulud, projektijuhtimine jms.

Ei toetata sularahas tasutud kulusid, kingitusi, toitlustuskulu, ajakirjade ja ajalehtede väljaandmist, üldjuhul investeeringuid hoonetesse ja rajatistesse, v.a juhul, kui investeering on hästi põhjendatud ja vältimatult vajalik sündmuse elluviimiseks ning investeeringut saab sihtotstarbeliselt kasutada vähemalt 5 aastat.[[1]](#footnote-1)

Taotletav toetus sõltub sellest, kui paljudele osalejatele on sündmus kavandatud.

|  |  |  |
| --- | --- | --- |
| **Sündmuse suurus** | **Osalejate arv** | **Maksimaalne toetuse summa** |
| Suured (kuni 4) | vähemalt 3500 | kuni 15 000 € |
| Keskmised | vähemalt 1700 | kuni 9000 € |
| Väikesed | vähemalt 200 | kuni 4000 € |

* Taotleja peab tagama vähemalt 10%-suuruse rahalise omafinantseeringu sündmuse elluviimiseks.
* Programmi raames toetatakse Tartu vallas ühe sündmuse korraldamist.
* Tartumaa Arendusselts jätab endale õiguse asuda eelarve ja kavandatavate tegevuste osas läbirääkimistele juhul, kui see osutub vajalikuks enne sündmuse lõpliku valiku tegemist.

# TAOTLUSE ESITAMINE

Programmis osalemiseks ja toetuse taotlemiseks tuleb esitada taotlusvorm koos eelarvega ning teised dokumendid (fotod, joonised, koostöökokkulepped jne), mida taotleja soovib lisada. Taotlus koos lisadokumentidega esitatakse kaisa@tas.ee.

# SÜNDMUSTE VALIK

Sündmuste hindamine toimub kriteeriumide alusel.

## Hindamiskriteeriumid

|  |  |  |  |
| --- | --- | --- | --- |
| **Nr** | **Kriteerium** | **Selgitus** | **Osakaal** |
| 1. | Lõuna-Eesti identiteedi, kultuuri- ja looduspärandi toetamine | Planeeritav sündmus toob tugevalt esile Lõuna-Eesti väärtused - puhas loodus, mitmekülgne kultuuripärand, kohalik toit ja käsitöö, tervislik elustiil, jätkusuutlikud ja innovaatilised lahendused, aktiivsed kogukonnad. | 30% |
| 2. | Koostöö ja võrgustumine | Sündmuse planeerimisse ning elluviimisesse on kaasatud erinevad osapooled ja sektorid. Toimib koostöö erinevate kogukondade/piirkondade vahel sh valdade üleselt ning linna ja maapiirkonna vahel. Kavandatud on terviklik lähenemine sündmustele kui ka olemasolevate ja uute toodete ja teenuste pakkumisele. Kaasatud on erinevad põlvkonnad ja võimalusel erivajadustega inimesed ning rakendust leiavad nende teadmised ja oskused. Sündmustel osalevad noored/õpilasfirmad oma toodete ja teenuste pakkumisega.  | 20% |
| 3. | Keskkonna-sõbralikkus | Sündmus viiakse läbi, arvestades Tartu 2024 keskkonnasõbraliku sündmuse juhiseid <https://tartu2024.ee/ellujaamise-kunstid/keskkonnajuhend>  | 10% |
| 4. | Innovatsioon | Sündmus oma olemuselt on uuenduslik või selle läbiviimisel kasutatakse uudseid lahendusi. Innovatsioon võib olla sotsiaalne, digitaalne, tehnoloogiline, uued kaasamis- ja osalemisvormid, uued meetodid ja viisid sündmuse elluviimiseks jne. | 10% |
| 5. | Rahvusvaheline partnerlus ja/või partnerlus teiste Tartu 2024 sündmustega | Sündmust kavandatakse ning viiakse ellu koostöös rahvusvaheliste partneritega ja/või teiste Tartu 2024 sündmustega.  | 10% |
| 6. | Sündmuste korraldaja aktiivgrupi võimekus ja oskused, kompetentsid, sh sündmuse eelarve selgus ja teostatavus ning kaasfinantseerimise suutlikkus | Sündmuse korraldajal ning partneritel on varasem kogemus sündmuste korraldamisel. Sündmus on hästi kavandatud, teostatav, eelarve on realistlik, olemas on oma- ja/või kaasfinantseering. | 20% |

Iga hindaja hindab esitatud sündmusi vastavalt kriteeriumidele skaalal 0-4.

4 punkti – sündmus vastab täielikult kriteeriumile

3 punkti – sündmus vastab suures osas kriteeriumile

2 punkti – sündmus vastab osaliselt kriteeriumile

1 punkt – sündmus vastab vähesel määral kriteeriumile

0 punkti – sündmus ei vasta kriteeriumile

Hindajate poolt antud hinnetest arvestatakse keskmine ning korrutatakse osakaaluga. Seejärel liidetakse kokku koondhindeks.

Koondhinne peab olema vähemalt 2,5 ja kriteerium nr 6 „Sündmuste korraldaja aktiivgrupi võimekus ja oskused, kompetentsid, sh sündmuse eelarve selgus ja teostatavus ning kaasfinantseerimise suutlikkus“ vähemalt 2,5.

Sündmuste puhul, kus üle poolte hindamiskomisjoni liikmetest leiab, et sündmus annab programmile juurde olulise lisaväärtuse, lisatakse koondhindele 0,3 punkti.

Võrdsete koondpunktide puhul eelistatakse sündmust, mille hindamiskriteeriumi 1 „Lõuna-Eesti identiteedi, kultuuri- ja looduspärandi toetamine“ keskmine hinne on kõrgem. Kui ka need on võrdsed, valitakse sündmus komisjoni liikmete lihthäälteenamusel.

Hindamisel tekkinud pingereas toetatakse kogukonnaprogrammi eelarve piires enim punkte saanud taotlust.

Vastavalt hindamiskomisjoni ettepanekule teeb Tartumaa Arendusseltsi juhatus otsuse toetatava sündmuse osas.

# SÜNDMUSE ETTEVALMISTUS

Sündmuse ettevalmistamiseks on võimalik kasutada mentortuge ja osaleda erinevatel koolitustel.

# NÕUSTAMINE, INFO ja KÜSIMUSED

Kristiina Tammets

Lõuna-Eesti kogukonnaprogrammi üldkoordinaator

5340 9873

kristiina@tas.ee

Kaisa Timmi

5388 0054

kaisa@tas.ee

1. Ei toetata Leader määruses (§ 31, <https://www.riigiteataja.ee/akt/131102017018?leiaKehtiv>) ja Tartu Linnavolikogu määruses (§ 5, <https://www.riigiteataja.ee/akt/427122021004>) nimetatud mitteabikõlblikke kulusid. [↑](#footnote-ref-1)